Douglas A-20

Douglas A-20 Havoc (firemné označenie DB-7) bolo americké ľahké bombardovacie, útočné, nočné prepadové, nočné stíhacie a prieskumné lietadlo používané najmä počas druhej svetovej vojny.

 Vznik a vývoj 
Stroj vznikol na základe výberového konania na nový typ ľahkého útočného bombardéra z roku 1937. Prvý prototyp stroja vzlietol už v októbri 1938 a bol vyvíjaný ďalší prototyp. Stroje objednalo Francúzsko, ale do jeho kapitulácie v roku 1940 bolo dodaných len niečo cez 70 kusov, zvyšok objednávky prevzala Veľká Británia. Lietadlo bolo vyrábané v rôznych variantoch pre dvoch až troch členov posádky. Stroje mali rozdielne motory, výzbroj aj rôzne ďalšie vybavenie podľa potrieb zákazníkov, ku ktorým sa od konca roku 1941 zaradil aj Sovietsky zväz.

 Bojové použitie 

Lietadlá Douglas DB-7/A-20 Boston používali nielen USA, ale aj mnohé ďalšie štáty, medzi ktoré predovšetkým patrí Veľká Británia, Francúzsko a Sovietsky zväz. Stroje A-20 boli do Sovietskeho zväzu dodávané na základe Zákona o prenájme a pôžičke (tzv. Lend-Lease) a predstavovali najrošírenejší zahraničný typ bombardovacích lietadiel sovietskeho letectva. Sovietske letectvo používalo viac kusov týchto strojov ako samotní Američania. Bombardérmi Douglas A-20 bola vyzbrojená aj 5. letecká armáda vzdušných síl ZSSR  a tieto podnikli 26. marca 1945 nálet na Nitru. Mali široké použitie, boli používané ako stíhacie, nočné stíhacie, bojové a prieskumné lietadlá.

 Technické údaje 
 DB-7B (Boston Mk.III) 
Posádka: 2 alebo 3
Dĺžka: 14,63 m  
Rozpätie: 18,69 m
Výška: 5,36 m
Plocha krídel: 43,20 m2 
Hmotnosť (prázdny): 6 827 kg
Hmotnosť (vzletová): 9 215 kg
Pohon: 2x hviezdicový piestový motor Wright R-2600-A5B "Double Cyclone", každý s výkonom 1 268 kW

Maximálna rýchlosť: 546 km/h
Dostup: 7 225 m
Dolet: 1 690 km

 Výzbroj 
 4x pevný guľomet M1919 Browning kalibru 7,7 mm po bokoch predku
 2x pohyblivý guľomet M1919 Browning kalibru 7,7 mm v zadnej časti trupu
 1x pohyblivý guľomet Vickers K kalibru 7,7 mm vo ventrálnej časti trupu
 907 kg bômb

 Referencie 

 Zdroj 

 Iné projekty 

Kategória:Lietadlá Douglas
Kategória:Bombardovacie lietadlá USA
Kategória:Lietadlá druhej svetovej vojny